กระทงทั่วกรุงเทพมหานคร ปี 2562 จำนวน 502,024 ใบ ส่วนใหญ่เป็นกระทงที่ทำจากวัสดุธรรมชาติ
กระทงทั่วกรุงเทพมหานคร ปี 2562 จำนวน 502,024 ใบ ส่วนใหญ่เป็นกระทงที่ทำจากวัสดุธรรมชาติพล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยถึงการจัดเก็บกระทงในพื้นที่กรุงเทพมหานคร ประจำปี 2562 ว่า กทม.โดยสำนักสิ่งแวดล้อม สำนักการระบายน้ำ และสำนักงานเขต ร่วมกันจัดเก็บกระทงที่ประชาชนนำมาลอยเพื่อแสดงความขอบคุณและขอขมาพระแม่คงคาในเทศกาลลอยกระทงเมื่อคืนที่ผ่านมา 11 พฤศจิกายน 2562 โดยได้ระดมเจ้าหน้าที่ดำเนินการเก็บกระทงในแม่น้ำเจ้าพระยา ลำคลองต่างๆ และสวนสาธารณะทั้ง 30 แห่ง ที่เปิดให้ประชาชนลอยกระทง เจ้าหน้าที่ได้นับและคัดแยกกระทงเสร็จสิ้นในเวลา 06.00 น. ของวันนี้ 12 พฤศจิกายน 2562  รวมจัดเก็บกระทงได้จำนวนทั้งสิ้น 502,024 ใบ กระทงส่วนใหญ่ทำจากวัสดุธรรมชาติและวัสดุที่ย่อยสลายได้ จำนวน 483,264 ใบ คิดเป็นร้อยละ 96.3 และกระทงที่ทำจากโฟม จำนวน 18,760 ใบ คิดเป็นร้อยละ 3.7 สำหรับปี 2562 จัดเก็บกระทงได้ลดลงกว่าปี 2561 จำนวน 339,303 ใบ (ปี 2561 จัดเก็บกระทงได้ จำนวน 841,327 ใบ) หรือคิดเป็นร้อยละ 40.3 โดยเป็นกระทงที่ทำจากวัสดุธรรมชาติและวัสดุที่ย่อยสลายได้เพิ่มขึ้นจากปี 2561 จากร้อยละ 94.7 เป็นร้อยละ 96.3 ส่วนกระทงที่ทำจากกระโฟมลดลงจากร้อยละ 5.3 เป็นร้อยละ 3.7ผู้ว่าราชการกรุงเทพมหานคร กล่าวเพิ่มเติมว่า จากข้อมูลดังกล่าวแม้ว่าปีนี้จำนวนกระทงที่จัดเก็บได้ลดลงกว่าปีที่แล้ว แต่ร้อยละของกระทงที่ประดิษฐ์จากวัสดุธรรมชาติก็ไม่ได้ลดลง ซึ่งแสดงว่าประชาชนและผู้จำหน่ายกระทงมีความตระหนักและให้ความสำคัญกับการดูแลรักษาสิ่งแวดล้อม สำหรับกระทงที่จัดเก็บได้ กทม.ได้ดำเนินการคัดแยกตั้งแต่ต้นทางและนับจำนวนเพื่อเก็บสถิติ จากนั้นจะนำกระทงจากวัสดุธรรมชาติและวัสดุที่ย่อยสลายง่าย ส่งไปยังโรงงานผลิตปุ๋ยอินทรีย์ ที่โรงงานขยะหนองแขม ส่วนกระทงโฟมและวัสดุที่ย่อยสลายยากจะถูกนำไปทำลายโดยการฝังกลบเพื่อรอการย่อยสลายต่อไป